Namibië begin afsonderingsregulasies ophefDie Namibiese vlag. (Foto: Verskaf) Namibië begin vroeg volgende week om sy afsonderingsregulasies geleidelik te verslap. Die land het sedert begin April nog geen nuwe gevalle van Covid-19 aangemeld nie. Hage Geingob, president van Namibië, het Donderdag gesê hoewel die land nog geen nuwe gevalle die afgelope 25 dae aangemeld het nie, kan die afsonderingstydperk nie summier opgehef word nie. Die geleidelike verslapping van afsonderingsregulasies sal dus in vier fases plaasvind, het die president verduidelik. Fase 2 sal Dinsdag in werking tree en tot 2 Junie duur. Namibiërs word tydens dié fase toegelaat om plaaslik te reis hoewel hulle verplig word om maskers in die openbaar te dra. Sakeondernemings sal heropen mits die nodige veiligheidsmaatreëls gehandhaaf word. Dit sluit winkelsentrums, haarkappers en wasserye in. Restaurante sal toegelaat word om wegneemetes te verkoop. Bioskope, gimnasiums, nagklubs en drankwinkels bly egter gesluit. Die koop en verkoop van alkohol in Namibië bly ook voorlopig verbode. Die land se grense sal tydens fase 2 gesluit bly vir buitelanders hoewel Namibiërs toegelaat sal word om die land binne te gaan. Namibiërs wat die land binnegaan sal vir 14 dae in kwarantyn geplaas word. Namibië se president, dr. Hage Geingob. Foto: Wikipedia Volgens Geingob sal die land fase 3 na verwagting op 2 Junie betree. Dié fase sal tot 30 Junie geld waarna fase 1 in werking sal tree. Dié fase sal ŉ “nuwe normaal” vir landsburgers inhou en kan tot aan die einde van die land se noodtoestand duur, het die president gesê. Namibië se noodtoestand is reeds teen die middel van Maart verklaar en sal minstens vir nog ses maande duur. Die noodtoestand mag ook moontlik verleng word, het Geingob gesê. Altesaam 16 bevestigde gevalle van Covid-19 is in dié land aangemeld. Agt van dié pasiënte het reeds herstel. Namibië het nog geen sterftes weens die nuwe koronavirus aangemeld nie. Wil jy op die hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.